กฎกระทรวง ฉบับที่ 9 (พ.ศ. 2535) ออกตามความในพระราชบัญญัติรถยนต์ พ.ศ. 2522
กฎกระทรวง
ฉบับที่ ๙
(พ.ศ. ๒๕๓๕)
ออกตามความในพระราชบัญญัติรถยนตร์
พ.ศ. ๒๕๒๒[๑]
 

อาศัยอำนาจตามความในมาตรา ๕ (๑๑) และ (๑๒)
แห่งพระราชบัญญัติรถยนตร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์
(ฉบับที่ ๗) พ.ศ. ๒๕๓๐ รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ข้อ ๑
ให้ยกเลิกกฎกระทรวง ฉบับที่ ๗ (พ.ศ. ๒๕๓๓) ออกตามความในพระราชบัญญัติรถยนตร์
พ.ศ. ๒๕๒๒

ข้อ ๒
ให้งดรับจดทะเบียนรถยนตร์รับจ้างสามล้อและรถยนตร์สามล้อส่วนบุคคลในเขตกรุงเทพมหานครและในเขตจังหวัดอื่นทุกจังหวัด
การผ่อนผันการงดรับจดทะเบียนรถยนตร์รับจ้างสามล้อและรถยนตร์สามล้อส่วนบุคคลตามวรรคหนึ่ง
ให้เป็นไปตามหลักเกณฑ์ วิธีการ และเงื่อนไขที่กระทรวงคมนาคมกำหนด
โดยประกาศในราชกิจจานุเบกษา

ข้อ ๓
ให้รถยนตร์รับจ้างและรถยนตร์รับจ้างสามล้อใช้เดินได้เฉพาะในเขตจังหวัดที่
จดทะเบียน
สำหรับรถยนตร์รับจ้างและรถยนต์รับจ้างสามล้อที่จดทะเบียนในเขตจังหวัดขอนแก่นจังหวัดชลบุรี
จังหวัดเชียงใหม่ จังหวัดนครราชสีมา และจังหวัดสงขลา ให้ใช้เดินได้ในเขตจังหวัดที่จดทะเบียนและในเขตจังหวัดอื่นที่มิใช่เขตจังหวัดที่ระบุไว้ดังกล่าวและเขตกรุงเทพมหานคร
สำหรับรถยนตร์รับจ้างและรถยนตร์รับจ้างสามล้อที่จดทะเบียนในเขตกรุงเทพมหานครให้ใช้เดินได้ในเขตกรุงเทพมหานครและในเขตจังหวัดอื่นทุกจังหวัด


ให้ไว้ ณ วันที่ ๑๐ เมษายน พ.ศ. ๒๕๓๕
นุกูล
ประจวบเหมาะ
รัฐมนตรีว่าการกระทรวงคมนาคม

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากระยะเวลาในการงดรับจดทะเบียนรถยนตร์รับจ้างและรถยนตร์รับจ้างสามล้อตามกฎกระทรวง
ฉบับที่ ๗ (พ.ศ. ๒๕๓๓) ออกตามความในพระราชบัญญัติรถยนตร์ พ.ศ. ๒๕๒๒
ได้สิ้นสุดลงแล้ว แต่สมควรงดรับจดทะเบียนรถยนตร์รับจ้างสามล้อต่อไปอีก
และเพื่อความสะดวกในการใช้กฎหมาย สมควรยกเลิกกฎกระทรวงฉบับดังกล่าวโดยนำข้อกำหนดการงดรับจดทะเบียนรถยนตร์สามล้อส่วนบุคคลและการห้ามรถยนตร์รับจ้างและรถยนตร์รับจ้างสามล้อเดินในเขตที่กำหนดในกฎกระทรวงฉบับดังกล่าวมากำหนดไว้ในกฎกระทรวงฉบับนี้ด้วย จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน
๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๑๐๙/ตอนที่ ๕๐/หน้า ๔๐/๑๗ เมษายน ๒๕๓๕